Nokkur atriði sem geta komið að góðum notum . Hrísgrjóna-trix Nú til dags er gróft salt mun algengara í matargerð en fínt . Margir nota samt sem áður fíngert borðsalt sem oft er geymt í fallegum staukum í marga mánuði enda ekki mikið magn sem þarf til að bragðbæta matinn . Saltið í þessum staukum á það til að verða hart og kögglar geta stundum myndast . Gott húsráð til að koma í veg fyrir þetta er að setja nokkur hrísgrjón ofan í staukinn með saltinu , hrísgrjónin draga í sig rakann og koma í veg fyrir að kögglar nái að myndast . Vissir þú … … að auðveldlega er hægt að hreinsa öll óhreinindin úr blaðlauk með því að skera hann niður og setja í skál sem fyllt hefur verið með köldu vatni og láta standa í u.þ.b. 15 mínútur . Blaðlaukur , eða púrrulaukur eins og hann er oft nefndur , flýtur nefnilega í vatni þannig að óhreinindi eins og sandur sökkva á botninn . Fyrir þá sem vilja vera vissir um að ekkert „ líf “ sé í lauknum má setja 1 tsk. af salti út í vatnið , salt drepur skordýr . Og vissir þú … … að ef hvítlaukur er kraminn með hníf verður mun auðveldara að taka hýðið af honum og einnig er auðveldara að skera hann . Svona er hentugt að skera lárperu 1 . Byrjaðu á að skera hana til helminga , settu hnífinn í steininn og snúðu úr . 2 . Skerðu svo varlega ofan í lárperuna litlar sneiðar eins og á mynd . 3 . Taktu því næst skeið og stingdu undir meðfram hýðinu þannig að þú náir öllu aldinkjötinu upp úr , þannig ættirðu að fá fullkomnar sneiðar . Þessi aðferð er afar hreinleg og fljótleg að því gefnu að lárperan sé vel þroskuð .